પહેલાં વહાણોનો ટ્રાફિક જામનગર, પોરબંદર, વેરાવળ, મુન્દ્રા, માંડવી બધાં બંદર પર હતો, પરંતુ હવે ગુજરાતમાં માત્ર મુન્દ્રાના જૂના બંદર પૂરતો મર્યાદિત રહ્યો છે. ક્યારેક જ વિકલ્પમાં પોરબંદર બંદર પર વહાણનો ટ્રાફિક હોય છે. મહારાષ્ટ્રનાં બંદરો પર પહેલાં દેશી વહાણોનો ટ્રાફિક હતો, પરંતુ છેલ્લા થોડા સમયથી તે બંધ થતાં અત્યારે આ વહાણો માટે જૂનું મુન્દ્રા એકમાત્ર બંદર રહ્યું છે. રાજાશાહી જમાનામાં માંડવી બંદરે પણ વહાણોની મોટા પ્રમાણમાં આવજા રહેતી હતી. ત્યાંથી આવતા માલસામાન પર વસૂલાતા વેરાના કારણે જ નગરનું નામ પણ માંડવી પડ્યું હતું, પરંતુ આજે તેની યાદ માત્ર નામ પૂરતી જ મર્યાદિત રહી છે. અહીંના બંદર પર છેલ્લાં કેટલાંય વર્ષોથી વહાણોની અવરજવર બંધ છે. માત્ર વર્ષ દરમિયાન બે- પાંચ વહાણો બને છે.